এক সময়ে যিনি তৃণমূল কংগ্রেসের ছোঁয়াচ এড়িয়ে চলতেন, তিনিই এখন থেকে তৃণমূল কর্মী। না, নিজেকে এখন আর নেতা বলেই দাবি করছেন না সবং-এর বিধায়ক। সব জল্পনা সত্যি করে তৃণমূল কংগ্রেসে যোগ দিলেন প্রাক্তন প্রদেশ কংগ্রেস সভাপতি মানস ভুঁইয়া। সঙ্গে নিয়ে গেলেন কংগ্রেসের প্রাক্তন পরিষদীয় নেতা সোহরাব আলিকে।
গত বিধানসভা নির্বাচনেও সিপিএমের সঙ্গে জোট গড়ে ক্ষমতায় পৌঁছনোর স্বপ্ন দেখেছিলেন তিনি। সূর্যকান্ত মিশ্রকে জড়িয়ে ধরে ভাবি মুখ্যমন্ত্রী হিসেবে নামও ঘোষণা করে দিয়েছিলেন। নারয়ণগড়ের সেই ছবি এখন স্মৃতি। সেই ছবির একজন নারায়ণগড় থেকে হেরেছিলেন অন্যজন সবং থেকে ফের জিতেছিলেন। আর সেই বিরোধী জোটের জয়ী মুখ এবার নাম লেখালেন শাসকদলের খাতায়।
আরও পড়ুন 
মানস গেলেন তৃণমূলে, লাড্ডু-উৎসব কংগ্রেসে। দেখুন ভিডিও
মানস ভুঁইয়া যে তৃণমূলে যোগ দেবেন, সেটা আনেক আগেই স্পষ্ট হয়ে গিয়েছিল। ভাই বিকাশ ভুঁইয়া এবং সবং-এর অন্যান্য নেতারা আগেই তৃণমূল কংগ্রেসে যোগ দিয়েছেন। বাকি ছিলেন সবং-এর প্রধান নেতা মানস ভুঁইয়া। জল্পনা মুখে না মানলেও বাকি কংগ্রেস নেতাদের সঙ্গে তাঁর তিক্ত সম্পর্ককে তিক্ততর করার জন্য গত কিছুদিন ধরে একের পরে এক খোঁচা দিয়ে গিয়েছেন প্রদেশ কংগ্রেস সভাপতি অধীর চৌধুরী ও আবদুল মান্নানের নামে। রবিবারই তিনি জানিয়ে দেন— আর দেরি নয়, এবার তৃণমূলকেই নিজের দল করে নেবেন মানস। সেই মতো সোমবার পার্থ চট্টোপাধ্যায়, মুকুল রায়, অভিষেক বন্দ্যোপাধ্যাদের উপস্থিতি মূল কংগ্রেস ছেড়ে তৃণমূল কংগ্রেসে যোগ দিলেন।
যে মমতা বন্দ্যোপাধ্যায়ের কাজকর্ম নিয়ে কয়েক মাস আগে পর্যন্তও নাক সিঁটকোতেন, আজ তাঁর উন্নয়ন যজ্ঞ নিয়েই ধন্য ধন্য করলেন। জানালেন, এতদিন কংগ্রেস নয়, তৃণমূল কংগ্রেসেই ছিলেন তিনি। কারণ, তিনি মনে করেন তৃণমূল কংগ্রেসই হল আসল কংগ্রেস। মানস এদিন বলেন, ‘আমার মন, বিবেক সবই তৃণমূলের। বাম রাজনীতির উচ্ছৃঙ্খল প্রতীক অধীর। বিক্ষুব্ধ রাজনীতির মডেল আবদুল মান্নান।’